กทม. และปริมณฑลค่าฝุ่น PM 2.5 เพิ่มขึ้น 7 พื้นที่ จากสภาพอากาศสงบจนเกิดหมอกผสมควัน
กทม. และปริมณฑลค่าฝุ่น PM 2.5 เพิ่มขึ้น 7 พื้นที่ จากสภาพอากาศสงบจนเกิดหมอกผสมควันนายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้ 22 ตุลาคม 2562 ปริมาณฝุ่นละอองขนาดไม่เกิน 2.5 ไมครอน (PM2.5) คุณภาพอากาศอยู่ในระดับคุณภาพปานกลางถึงมีผลกระทบต่อสุขภาพ โดยตรวจวัดได้ระหว่าง 28-79 ไมโครกรัมต่อลูกบาศก์เมตร เกินมาตรฐาน 7 พื้นที่ บริเวณเขตบางพลัด เขตบางคอแหลม เขตบางซื่อ เขตภาษีเจริญ กรุงเทพมหานคร  บริเวณตำบลปากน้ำ อำเภอเมือง จังหวัดสมุทรปราการ และบริเวณตำบลมหาชัย อำเภอเมือง  ตำบลอ้อมน้อย อำเภอกระทุ่มแบน จังหวัดสมุทรสาคร โดยคุณภาพอากาศอยู่ในระดับเริ่มมีผลกระทบต่อสุขภาพและปริมาณฝุ่นละอองเพิ่มขึ้นจากเมื่อวานนี้ 21 ตุลาคม 2562 เกือบทุกพื้นที่ ขณะที่ กรมอุตุนิยมวิทยา คาดการณ์ระหว่างวันที่ 22 - 26 ตุลาคม 2562 ความกดอากาศสูง หรือมวลอากาศเย็นที่ปกคลุมประเทศไทยจะเริ่มมีกำลังอ่อนลง ทำให้ช่วงเช้าลมอ่อนหรือสงบ และอาจจะเกิดการผกผันกลับของอุณหภูมิ (inversion) ในระดับล่าง อาจเกิดหมอกผสมควันช่วงเวลาเช้าได้ ประกอบกับ การไหลเวียนของอากาศอาจไม่ดีนัก ระดับเพดานการลอยตัวของฝุ่นละอองไม่สูง อาจเกิดการสะสมของฝุ่นได้เพิ่มขึ้น ทั้งนี้ ตั้งแต่วันที่ 27 ตุลาคม 2562 สถานการณ์จะเริ่มดีขึ้น เนื่องจากมีลมหนาวแผ่เข้ามาในพื้นที่กรุงเทพมหานครและปริมณฑลอธิบดีกรมควบคุมมลพิษ (คพ.) กล่าวย้ำว่า ขอความร่วมมือประชาชนงดการเผาในที่โล่งทุกชนิด บำรุงรักษาเครื่องยนต์ไม่ให้เกิดควันดำ ใช้ระบบขนส่งสาธารณะทดแทนการใช้รถส่วนบุคคล ตรวจสอบและไม่ใช้รถขนส่งสาธารณะที่มีควันดำและขอความร่วมมือสถานที่ก่อสร้างและโรงงานอุตสาหกรรมควบคุมและลดการระบายฝุ่นและมลพิษทางอากาศด้วย